b'\n_START_ARTICLE_\nKatarina\n_START_SECTION_\nRazli\xc4\x8dice imena\n_START_PARAGRAPH_\nEkaterina, Karen, Karin, Karina, Kata, Katalin, Katalina, Katarinca, Katarinica, Kate, Katerina, Kati, Katica, Katija, Katika, Katina, Katinka, Katja, Katju\xc5\xa1a, Katju\xc5\xa1ka, Katka, Katra,  Katrca, Katrin, Katrina, Kati, Keti, Ketrin, Kiti, Rina ...\n_START_SECTION_\nIzvor imena\n_START_PARAGRAPH_\nIme Katarina izhaja iz gr\xc5\xa1\xc4\x8dine, kjer sta znani dve obliki imena: Aikater\xc3\xadna in Kathar\xc3\xadne. Prva oblika imena se je kasnjeje izgovarjala Ekaterina, kar dokazujeta prvotna latinska oblika imena Ecaterina in ruska razli\xc4\x8dica Ekaterina. Obe razli\xc4\x8dici imena pa se povezujeta z gr\xc5\xa1ko besedo kathar\xc3\xa1, ki pomeni \xc2\xbb\xc4\x8dista\xc2\xab.\n_START_SECTION_\nPogostost imena\n_START_PARAGRAPH_\nLeta 1994 je bilo v Sloveniji 8821 nosilk imena Katarina. Ostale oblike imena, ki so bile tega leta \xc5\xa1e v uporabi: Karen (7), Karin (670), Karina (88), Kata (536), Katalina (4), Katarinca (6), Kate (21), Katerina (52), Kati (57), Katica (15), Katinka (9), Katja (9), Katju\xc5\xa1a (289), Katju\xc5\xa1ka (4), Katka (36), Katrca (7), Katrin (33), Katrina (4), Kati (27), Ketrin (4), Kiti (5) in Rina (40)._NEWLINE_Po podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji \xc5\xa1tevilo \xc5\xbeenskih oseb z imenom Katarina 8.302. Med vsemi \xc5\xbeenskimi imeni pa je ime Katarina po pogostosti uporabe uvr\xc5\xa1\xc4\x8deno na 20. mesto.\n_START_SECTION_\nOsebni praznik\n_START_PARAGRAPH_\nKatarina je ime ve\xc4\x8d svetnic: prva je Katarina Aleksandrijska,tudi Katarina Sinajska devica in mu\xc4\x8denka, ki je bila obglavljena leta 307, god praznuje 25. novembra. Druga je Katarina Sienska, devica, cerkvena u\xc4\x8diteljica, umrla 1380, god praznuje 29. aprila. Drugi dnevi ko  goduje Katarina so \xc5\xa1e: 9. marec (Katarina Bolognska, devica, \xe2\x80\xa0 1463), 22. marec (Katarina Genovska, spokornica, \xe2\x80\xa0 1510), 24. marec (Katarina \xc5\xa0vedska, devica, \xe2\x80\xa0 1381), 13. februar (Katarina de Ricci, devica, \xe2\x80\xa0 1590), 28. november (Katarina Laboure, devica, \xe2\x80\xa01876)\n_START_SECTION_\nCerkve in dogodki\n_START_PARAGRAPH_\nV Sloveniji je 31 cerkva sv. Katarine. V Lendavi in na Ptuju prirejajo vsako leto 25. novembra Katarinin sejem.\n_START_SECTION_\nZanimivosti\n_START_PARAGRAPH_\nV zvezi z imenom Katarina imamo v Sloveniji in drugod ve\xc4\x8d izrazov, besed in fraz. V slovenskih vzhodnih nare\xc4\x8djih je katarinka \xc2\xbbkrizantema\xc2\xab, v Beli krajini pa je katarin\xc4\x8dica \xc2\xbbmarjetica\xc2\xab, katarinka se imenuje tudi vrsta \xc2\xbbhru\xc5\xa1k\xc2\xab. Nemci imajo izraz Katarina Schnell, ki pomeni \xc2\xbbdriska\xc2\xab. V Rusiji so imenovali katerinka predrevolucijski storubeljski bankovec.'